Magazín o knihách

Panta Rhei Žilina: Zuzana Kuglerová: Buchty pre sultána
2025-02-13
13.02.2025, 17:30, Panta Rhei, Aupark, Žilina

Beseda k titulu Buchty pre sultána
Príďte si vypočuť zaujímavú besedu ku knihe Buchty pre sultána, ktorú vám predstaví jej autorka Zuzana Kuglerová.
Besedu moderuje Stanislav Muntág.
Táto jedinečná kniha vás zavedie do sveta starých povestí a príbehov spojených s históriou Nových Zámkov. Prostredníctvom deviatich pútavých príbehov, ktoré autorka vyčarila z čriepkov dávnych legiend, objavíte kúzlo minulosti a rozprávkových rozprávaní.

Martinus: Láskavé čítanie v Cubicone
2025-02-13
13. 2. 2025, 15:00, Martinus, Cubicon, Bratislava

Pozývame vás na hravé láskavé čítanie pre rodiny s deťmi.
Čaká na vás nádherný príbeh o láske s nečakanými zvratmi a nádhernými ilustráciami. Okrem príbehu sa môžete tešiť aj na hrané aktivity pre malých knihomoľov a knihomoľky.
V tento deň okrem Valentína oslavujeme aj Medzinárodný deň darovania kníh. Kúpte si knižku a darujte ju niekomu, na kom vám záleží. Pretože darovať knižku predsa znamená darovať lásku. Čakáme vás 13.2. o 15:00 v kníhkupectve Martinus v Galérii Cubicon.

Martinus: Láskavé čítanie v Trnave
2025-02-14
14. 2. 2025, 15:00, Martinus, City Aréna, Trnava

Pozývame vás na hravé láskavé čítanie pre rodiny s deťmi.
Čaká na vás nádherný príbeh o láske s nečakanými zvratmi a nádhernými ilustráciami. Okrem príbehu sa môžete tešiť aj na hrané aktivity pre malých knihomoľov a knihomoľky. Tešíme sa na vás! Pridajte sa k nám a získajte zľavu 10% na nákup detských knižiek.

Martinus Levice: Harry Potter kvíz
2025-02-15
15. 2. 2025, 15:00, Martinus, Levice

Milujete svet Harryho Pottera rovnako ako my?
Otvárate poštovú schránku s nádejou, že v nej jedného dňa objavíte prijímací list z Rokfortu? O každom zazvonení zvončeka si myslíte, že pre vás prišiel Hagrid? Svoje znalosti čarodejníckeho sveta si môžete otestovať už 15.2. o 15:00 v Martinuse v Leviciach a vyhrať skvelé darčekové poukážky. Kapacita: max. 5 tímov po 2-5 hráčov. Vstup je voľný. Registrovať svoj tím môžete na tel. č. 036/555 36 36.

Dobroslav Chrobák (* 16. február 1907)
2025-02-16
Dobroslav Chrobák
(* 16. február 1907, Hybe – † 16. máj 1951, Bratislava)

Slovenský prozaik, esejista, kultúrny publicista a literárny kritik, od júla 1947 bol hlavným riaditeľom rozhlasu na Slovensku. Jeho najznámejšími dielami sú Drak sa vracia, Kamarát Jašek.

Molière († 17. február 1673)
2025-02-17
Molière, vlastným menom Jean Baptiste Poquelin

(* pokrstený 15. januára 1622, Paríž – † 17. február 1673, Paríž)
bol francúzsky dramatik, herec, režisér a divadelný riaditeľ. Pre komédiu má podobný význam ako William Shakespeare pre tragédiu. Je všeobecne považovaný za jedného z najväčších spisovateľov francúzskej a svetovej literatúry. K jeho najznámejším dielam patria Smiešne preciózky, Škola mužov, Škola žien, Tartuffe, Mizantrop. Lakomec, Don Juan, Zdravý nemocný…

Aupark, Bratislava: Tomáš Krištof: Obyčajný chlapec
2025-02-18
18.2., 18:00, Panta Rhei, Aupark, Einsteinova 18, Bratislava

Krst knihy Obyčajný chlapec s autorom Tomášom Krištofom.
Tomáš Krištof je herec, autor detských muzikálov, divadelných hier a kníh. Jeho najnovšia young-adult kniha Obyčajný chlapec prináša príbeh tínedžera Samuela, ktorý miluje záhady a tvorí komiksové príbehy o tajomstvách ľudí z jeho mesta. No čo ak jedno z týchto tajomstiev patrí jemu?
Podujatím Vás prevedie moderátorka Lucia Lackovičová a krstným otcom knihy sa stane Marek Rozkoš.

Literárny klub: V spätnom zrkadle: Magda Bystrzak o Alexandrovi Matuškovi
2025-02-18
18.2.2025, 18:00, Rómerov dom, Bratislava

Literárny klub: V spätnom zrkadle: Magda Bystrzak o Alexandrovi Matuškovi
Tretí februárový literárny klub (3/4) – pod hlavičkou V spätnom zrkadle – venujeme Alexandrovi Matuškovi
„To je obraz tých pánov, ktorí sa sťažujú, že duch univerzity bratislavskej nie je slovenský, pretože sa tam nepreberá vedecky náuka o vŕtaní dierok do fujary, ani to, že Jánošík bol socialista par excellence a Žižka lupič, ani o prútoch Svätoplukových, o povstaní hurbanistov, ktorých sa našlo v celom národe čajsi tristo.“ – Píše sa rok 1930 a dvadsaťročný Alexander Matuška publikuje svoj prvý článok Hra na fujaru a pokrok v časopise Přítomnost.
O Matuškovej ranej tvorbe nám porozpráva Magdalena Bystrzak z Ústavu slovenskej literatúry SAV, autorka monografie Kritik v spoločnosti. Spory Alexandra Matušku (1930 – 1938). Ukážku z jeho tvorby prečíta Robert Roth.

Umberto Eco († 19. február 2016)
2025-02-19
Umberto Eco
(* 5. január 1932, Alessandria – † 19. február 2016, Miláno)

Bol taliansky spisovateľ, estetik, teoretik umenia, medievalista, filozof, významný predstaviteľ semiotiky a postmodernej filozofie. K jeho najznámejším dielam patria Meno ruže, Foucaltovo kyvadlo, Ostrov včerajšieho dňa…

Harper Lee ( † 19. február 2016)
2025-02-19
Nelle Harper Leeová
(* 28. apríla 1926, Monroeville, Alabama – † 19. február, Monroeville)

bola americká spisovateľka a redaktorka, v roku 1959 publikovala román Nezabíjajte vtáčika, ktorý sa hneď po jeho vydaní stal bestsellerom, v roku 1961 zaň dostala aj Pulitzerovu cenu. V roku 2014 sa v jej trezore našiel rukopis druhého diela, ktoré bolo vlastne jej literárnou prvotinou. Napísala ho v päťdesiatych rokoch 20. storočia, ale vydali ho až v roku 2015, v slovenskom jazyku vyšiel pod názvom Postav hliadku.

Čau o piatej: Rómerov dom, Bratislava: Jakub Spevák
2025-02-20
20. február, 17:00, Rómerov dom, Zámočnícka 10, Bratislava

literarnyklub.sk: Čau o piatej: Ľuboš Kostelný číta Jakuba Speváka
Besedu s autorom o knihe Po funuse a nových rukopisoch uvádza KK Bagala.
Jakub Spevák získal ocenenia v literárnych súťažiach Poviedka, Akademický Prešov a Medziriadky. V súčasnosti pracuje ako programový dramaturg a kurátor na Medzinárodnom festivale animovaných filmov Fest Anča. Novela Po funuse je jeho debutovou knihou, ilustroval ju slovenský maliar Andrej Dúbravský.
Dramatizované čítania zo súčasnej slovenskej literatúry ČAU O PIATEJ každý štvrtok v Rómerovom dome!
Čau o piatej je seriál v ktorom divadelní a filmoví herci a herečky čítajú naživo z kníh i rukopisov. Program vznikol v roku 2014 a doteraz sa uskutočnilo vyše 300 podujatí v rozličných kluboch a festivaloch. Autorom loga je Marek Cina a autorom názvu podujatí, ktoré sa začínajú vždy o 17.00 je básnik Vlado Janček.

Martinus Martin: Zážitkové čítanie s deťmi
2025-02-21
21.2.2025, 17:00, Martinus, OC Galéria, Martin

Zážitkové čítanie s deťmi
Pozývame vás na zážitkové čítanie pre rodiny s deťmi. Príďte si s nami prečítať krásny príbeh Škatuľka o tajomnej škatuľke s dvoma dierkami, cez ktoré dve vystrašené očká pozorne sledujú, čo robia lesné zvieratká. Okrem príbehu sa pripravte aj na hravé aktivity.
Čítanie je vhodné pre deti od 5 rokov. Čakáme vás 21.2. o 17:00 v kníhkupectve Martinus v Martine v Galérii. Pridajte sa k nám a získajte zľavu 10 % na nákup detských knižiek.

Ben Aaronovitch (*22. februára 1964)
2025-02-22
Ben Dylan Aaronovitch
(*22. februára 1964

je anglický spisovateľ a scenárista. Známy je predovšetkým ako autor série mestských fantasy románov The Rivers of London, písal aj scenáre pre seriál Doktor Who.

Ladislav Mňačko († 24. február 1994)
2025-02-24
Ladislav Mňačko
(* 29. január 1919, Valašské Klobouky – † 24. február 1994, Bratislava)

Bol slovenský prozaik, básnik, dramatik a publicista, jeho najznámejšími dielami boli Smrť sa volá Engelchen, Ako chutí moc, Oneskorené reportáže, Kde končia prašné cesty…

Literárny klub: Rodinná oslava Jany Juráňovej
2025-02-25
25.2.2025, 18:00, Rómerov dom, Bratislava

Literárny klub: Rodinná oslava Jany Juráňovej
Pozývame k sviatočnému stolu! Štvrtý februárový literárny klub (4/4) bude venovaný novinke Jany Juráňovej, Rodinná oslava, z dielne vydavateľstva Mladé topole.
Stôl bude prestierať Zuzana Bujačková. Privíta pri ňom Janu Juráňovú a vydavateľku Martinu Strakovú.
Rozprávačka v knihe podniká introspektívne road movie po cestách svojich spomienok na mladosť i dospelosť, súvisiacich so širším rodinným zázemím. Súčasťou asociačného prúdu sa stávajú rôzne drobné príbehy z nepísanej rodinnej histórie. Impulzom je oslava šesťdesiatky rozprávačkinho bratranca, celkom štandardná, ktorá prebieha podľa nepísaných, ale zato pevných pravidiel strednej vrstvy kdesi na našom vidieku.
Pred vnútorným pohľadom rozprávačky defilujú prítomné aj neprítomné postavy z jej života, ale aj také, ktoré pozná len z rozprávania. Keď sa kdesi v polovici príbehu dej preklopí do udalosti, ktorú nik nečakal, z pozorovateľky sa stáva priama účastníčka diania.
Autorka v tejto próze skúma naše korene, minulosť ani nie tak v historickej, ako skôr v mentálnej a emocionálnej podobe, ako aj spôsoby, akými sa často vytesnené dianie z normalizačného obdobia sedemdesiatych a osemdesiatych rokov minulého storočia mohlo vpísať do osudov ľudí, do spôsobov, akými v súčasnosti vnímame realitu, a pretavilo do spôsobov nášho nazerania na ňu, rozhodovania, konania i posudzovania súčasných udalostí a javov.

Literárny kvocient: Fulmeková: My pôjdeme inokedy/ Fedorová: Bližšie
2025-02-26
26.2.2025, 19:00, Rómerov dom, Bratislava

LQ 68: My pôjdeme inokedy/ Bližšie
Februárové LQ – Literárny kvocient pozýva k diskusii o knihách My pôjdeme inokedy a Bližšie dňa 26. februára o 19:00 v Rómerovom dome v Bratislave.
Diskusný formát LQ – Literárny kvocient sa už od roku 2016 snaží byť naplnením dlhodobého volania po kritickej reflexii súčasnej literárnej tvorby na Slovensku. V centre každého vydania programu stoja vždy dve výrazné pôvodné literárne diela. Kritériom výberu je aktuálnosť titulu či miera jeho rezonancie v domácom kultúrnom prostredí.
Denisa Fulmeková: MY PÔJDEME INOKEDY (Slovart)
Novela Denisy Fulmekovej nesie punc autenticity, rozprávačskej zručnosti a otvára tému konca života s nezvyčajnou úprimnosťou. Tí, ktorých milujeme, nie sú ideálni. Máme s nimi konflikty, hneváme sa na nich, odmietame im plniť sny. A predsa sú našou súčasťou a sme s nimi navždy spojení. To si uvedomuje aj Naďa, hlavná hrdinka príbehu, ktorá sa musí len pár dní po úmrtí otca potýkať so silnou recidívou maminej dlhoročnej psychiatrickej diagnózy. Vo vzduchu visí hospitalizácia, ale Nadina mama vraví, že jej predsa nič nie je. Veci sa však musia dať do pohybu a Naďa sa snaží byť mame oporou. Rozprávanie hlavnej hrdinky o vážnych rozhodnutiach, pochybnostiach, výčitkách svedomia, ale i vzácnych okamihoch zblíženia, je pretkané všetkým, čo zažívajú dospelé deti, keď im odchádzajú rodičia.
Katarína Fedorová: BLIŽŠIE (Slovart)
Túžba cítiť sa bližšie. K niekomu, k niečomu, k sebe. Rozprávať sa. Vysloviť. Zachrániť sa. Unormálniť. Presadiť sa. Vydržať. Zažiť. Je to kríza? Rozmaznanosť? Vzdor? Alebo je všetko inak? Katarína Fedorová vo svojej tretej knižke prináša vtipný a smutný príbeh o hľadaní zmyslu a nájdení blízkosti na nečakaných miestach.
O knihách, ich podobnostiach aj rozdieloch, budú s moderátorom Petrom Darovcom diskutovať Matej Masaryk, Nina Podmanická a Martin Pavlov.

Staromestská knižnica: Večer s vydavateľstvom Artforum: Panenka a Ako milovať svoju dcéru
2025-02-26
26.2., 18.00, Staromestská knižnica, Blumentálska 10/a, Bratislava

Večer s vydavateľstvom Artforum
Hosťom Jany Beňovej bude Vladimír Michal. V rozhovore sa zameriame najmä na ostatné tituly vydavateľstva – Panenku Hessiona Rónána a román Hily Blum Ako milovať svoju dcéru.
O KNIHE PANENKA
Vo svojom druhom diele autor zostáva verný svojmu štýlu – nekáže a nemoralizuje, necháva svoje postavy žiť ich životy. A aj napriek tomu, že vôbec nie sú ľahké, z knihy sála ľudské teplo, humor a nádej.
Päťdesiatročný Joseph kedysi hrával futbal a z tých čias pochádza aj jeho prezývka – Panenka. Posledných 25 rokov trpel pre chyby, ktorých sa v minulosti dopustil. Teraz sa však rozhodol začať nanovo, je odhodlaný sa opäť zblížiť s dcérou a vnukom. Všetko však komplikuje jeho ťažká povaha, minulosť, nehostinné prostredie, v ktorom žije a ochromujúce bolesti hlavy, ktorými trpí každú noc. V kritickom momente do jeho života vstúpi žena, ktorá uniká pred vlastným sklamaním. Spoločne sa učia, ako opäť vystrieť svoje polámané krídla a nájsť nádej tam, kde sa na prvý pohľad zdá, že už nič nezostalo.
O KNIHE AKO MILOVAŤ SVOJU DCÉRU
Psychologická dráma izraelskej autorky citlivo vykresľuje strasti materinskej lásky. Ukazuje dilemy materstva, každodennosti, ale aj omylov a klamstiev rodinného života. Zdanlivo nevysvetliteľné odcudzenie medzi matkou a dcérou otvára znepokojivé otázky a kladie tenkú hranicu medzi ochranárstvom a vlastníctvom vo vzťahoch. Rozpletanie spomienok vyvoláva potlačené emócie a autorka s ľahkosťou vytvára napätie, pri ktorom sa čitateľ snaží zistiť, čo sa pokazilo.
Izraelská autorka Hila Blum (1969) je dlhoročnou redaktorkou spisovateľov ako Etgar Keret, Amir Gutfreund, Eškol Nevo či Jigal Schwartz. Za román Ako milovať svoju dcéru získala v roku 2021 prestížnu izraelskú národnú literárnu cenu Sapir.

Martinus Zvolen: Fantastická beseda
2025-02-27
27.2.2025, 17:00, Martinus Retail Park, Zvolen

FANTAStická beseda
Patríte k milovníkom fantázie a fantastiky? Chcete sa vrhnúť do sveta fantasy, ale neviete, kde začať? Nebojte sa, máme pre vás ten správny štartovací balíček. Pozývame vás na besedu so slovenskými autorkami, ktoré vám predstavia svoju tvorbu – Natali Fox a jej knižná séria Katja a Iveta Pernišová a jej knižná séria Anarchorance.

Čau o piatej: Stanislav Rakús
2025-02-27
27.2.2025, 17:00, Rómerov dom, Bratislava

Čau o piatej
Ľubo Bukový číta Stanislava Rakúsa
Dielo Stanislava Rakúsa, ktorý oslávul 85. narodeniny predstavia, Peter Darovec a Vladimír Barborík
Dramatizované čítania zo súčasnej slovenskej literatúry ČAU O PIATEJ každý štvrtok v Rómerovom dome v Bratislave.
Čau o piatej je seriál, v ktorom divadelní a filmoví herci a herečky čítajú naživo z kníh i rukopisov. Program vznikol v roku 2014 a doteraz sa uskutočnilo vyše 300 podujatí v rozličných kluboch a festivaloch. Autorom loga je Marek Cina a autorom názvu podujatí, ktoré sa začínajú vždy o 17.00, je básnik Vlado Janček.

Martinus: Tajomstvá Kočnerovej knižnice
2025-02-27
27.2.2025, 18:00, Martinus, Obchodná 26, Bratislava

Tajomstvá Kočnerovej knižnice – uvedenie knihy Investigatívneho centra Jána Kuciaka
Pozývame vás na knižnú premiéru knihy TAJOMSTVÁ KOČNEROVEJ KNIŽNICE, knižný debut investigatívneho reportéra Tomáša Madleňáka. Redaktor Investigatívneho centra Jána Kuciaka (ICJK) vás zavedie do zákulisia unikátneho projektu, ktorý spojil sily viac ako desiatky konkurujúcich si redakcií s cieľom demaskovať prepojenia, vplyv a biznisové aktivity Mariana Kočnera.
Ako vyzerá knižnica nesúca meno zločinca, ktorý nemal doma takmer žiadne knihy? Aký režim platil na mieste, ktoré predstavovalo prístupový bod k 70 miliónom megabajtov dát? Prečo bolo treba rozobrať všetky zásuvky i lampy v miestnosti a odstrániť každý prebytočný kus nábytku? Ako pracovali, čomu čelili a čo odhalili novinárky a novinári zapojení do projektu, ktorý začal písať svoj príbeh po vražde Jána Kuciaka a Martiny Kušnírovej?
Na tieto a mnohé iné otázky budú odpovedať Lukáš Diko – šéf ICJK, Tomáš Madleňák – reportér ICJK a Peter Bárdy – šéfredaktor Aktuality.sk.
Knihu si môžete predobjednať tu, distribuujeme ju od 19. 2.
https://obchod.aktuality.sk/tajomstva-kocnerovej-kniznice

Panta Rhei, Nitra: Čítanie z Tolkienových kníh - Viera a nádej
2025-02-28
28.2.2025, 17:45, Kníhkupectvo Panta Rhei, Galéria Mlyny, Nitra

Čítanie z Tolkienových kníh – Viera a nádej
Príďte si vychutnať jedinečnú atmosféru sveta Stredozeme a pripomeňte si spolu s nami diela majstra fantasy – J. R. R. Tolkiena.
Témou večera bude „Viera a nádej“ a navzájom sa podelíme o svoje obľúbené emotívne pasáže z Pána prsteňov, Hobita a Silmarillionu. Čaká Vás príjemný večer plný krásnych myšlienok, silných príbehov a inšpirácie, ktorú Tolkienove diela prinášajú už generáciám.
Moderátor: Martina Juričková

John Irving (* 2. marec 1942)
2025-03-02
John Irving
(* 2. marec 1942, Exeter, New Hampshire, USA)

americký spisovateľ, jeho štvrtá kniha – Svet podľa Garpa (1978), mu priniesla obrovský úspech a vyniesla ho tak do rebríčka úspešných amerických spisovateľov, je aj držiteľ Oscara za scenár k filmu Pravidlá muštárne, nakrúteného podľa rovnomennej knihy. K ďalším najznámejším románom patria Pitná kúra (1972), rodinná sága Hotel New Hampshire (1981), Modlitba za Owena Meanyho (1989), román Štvrtá ruka (2001).

Radnica: Literárny cirkus K.K. Bagalu
2025-03-03
3.3.2025, 19.00, Kaviareň Radnica, M. R. Štefánika 1, Pezinok

Literárny cirkus K.K. Bagalu
Malokarpatská knižnica v Pezinku pozýva do Radnice na debatu s vydavateľom K.K. Bagalom a jeho dvornými autormi Lacom Keratom a Tomášom Ulejom
Moderuje: Veronika Šikulová.
Rezervácie sa prijímajú na tel. 033/6414009 alebo emailom na radnica@radnica.com.
Vstup je zdarma. ODPORÚČAME VYTVORIŤ SI REZERVÁCIU, počet
miest je obmedzený!
Podujatie z verejných zdrojov podporil Fond na podporu umenia.
Čo je LITERATÚRA V RADNICI?
Literatúra v Radnici je podujatie, ktoré vymyslela Veronika Šikulová.
V príjemnom prostredí kaviarne a vinárne sa môžete stretnúť so zaujímavými ľuďmi, počúvať zaujímavé rozhovory so spisovateľmi, prekladateľmi, vydavateľmi, vedcami a zaujímavými osobnosťami. Nebojte sa, pýtať sa nemusíte, zhovára sa Veronika Šikulová.
Ak však máte nejaké otázky, môžete ich osobne položiť.

Palisády: Peter Belan a Ľubomír Feldek a ryby
2025-03-03
3.3.2025, 17.00, v čakárni ambulancie, v budove bývalej Evanjelickej nemocnice na Palisádach, vchod z Bradlianskej ulice

Krst knihy Petra Belana Ryby na suchu a knihy Ľubomíra Feldeka Ako sa robia ryby z rybacej polievky s ilustráciami Fera Guldana

Artforum: Elena Hidvéghyová-Yung: Mesačný starec mi zviazal nohy s čínskym mužom
2025-03-04
4.3.2025, 18:00, Artforum, Kozia ulica, Bratislava

Láska poznačená osudom i spoločensko-politickou situáciou v Číne
Krst knihy v bratislavskom Artfore na Kozej, úlohy krstnej mamy sa zhostí Mila Haugová, ukážky z knihy prečíta Lucia Hurajová. Večerom bude sprevádzať Dado Nagy.
Číňania kedysi verili, že ak Mesačný starec potajomky zviaže červeným vláknom dvom ľuďom nohy, patria už navždy k sebe a nič nemôže stáť v ceste ich láske. Ani smrť. No existuje veľká romantická láska i v skutočnom živote
Elena Hidvéghyová-Yung vo svojej autobiografickej knihe Mesačný starec mi zviazal nohy s čínskym mužom na pozadí vlastného života a takmer tridsaťročného manželstva skúma, či existuje niečo ako osudové predurčenie.
Stretli sa v jeden zimný podvečer na zastávke autobusu č. 332 v centre dvanásťmiliónového Pekingu. Ona, nádejná slovenská sinologička. On, čínsky intelektuál plánujúci odísť do USA. Boli si súdení?
Kniha obsahuje autorkine autentické denníkové zápisky z Číny (odlíšené v knihe modrým fontom) doplnené úvahami a komentármi písanými z pozície zrelej ženy. Text – v ktorom okrem autobiografie a denníka nájdeme i prvky cestopisu, eseje, memoárovej prózy či umeleckej reportáže –, podnecuje k zamysleniu sa nad partnerstvom muža a ženy, nad tým, čo krásne no i náročné môžu do vzťahu priniesť kultúrne rozdiely, ale i nad láskou k vlastnej krajine a kultúre. Zároveň prináša svedectvo o Číne v 90.rokoch minulého storočia.

Martinus Levice: Knižný klub
2025-03-04
4.3.2025, 15:00, Martinus Levice

Knižný klub
Máte radi knihy, ktoré vás prenesú do iných svetov? Nechávate sa unášať príbehmi, ktoré vás vtiahnu do deja a nechcete prestať čítať? Pridajte sa k nášmu knižnému klubu! Každý mesiac si vyberieme zaujímavú knihu, prečítame ju a potom sa o nej spoločne rozprávame. Využite skvelú príležitosť spoznať nových ľudí, vymeniť si názory na knihy a získať inšpiráciu do ďalšieho čítania.
Čítanie je zábavnejšie, keď ho môžeme zdieľať! Budeme sa tešiť na každého nového člena nášho levického Knižného klubu. Na stretnutí 4.3. o 15:00 v Martinuse sa nebudeme venovať len samotnej knihe, ale aj tipom na ďalšie knihy, ktoré by sme si spolu s vami radi prečítali.

Martinus: Babča Kardošová: Traja kamoši a fakt napínavý príbeh
2025-03-06
6.3.2025, 18:00, Martinus. Obchodná 26, Bratislava

Krst knihy Traja kamoši a fakt napínavý príbeh – voľné pokračovanie obľúbenej série o fakticky fantastických kamošoch.
Tešia sa na vás autorka Babča Kardošová a ilustrátor knihy Ďuro Balogh. Ukážky z knihy bude čítať Helena Krajčiová.
Večerom bude sprevádzať Eva Pribylincová.

Rómerov dom: Čau o piatej: Nicol Hochholczerová
2025-03-06
6.3.2025, 17:00, Rómerov dom, Zámočnícka 10, Bratislava

Čau o piatej: Lenka Libjaková číta Nicol Hochholczerovú
Besedu s autorkou o knihe Táto izba sa nedá zjesť a o nových rukopisoch moderuje KK Bagala.
Dramatizované čítania zo súčasnej slovenskej literatúry ČAU O PIATEJ každý štvrtok v Rómerovom dome v Bratislave.
Čau o piatej je seriál, v ktorom divadelní a filmoví herci a herečky čítajú naživo z kníh i rukopisov. Program vznikol v roku 2014 a doteraz sa uskutočnilo vyše 300 podujatí v rozličných kluboch a festivaloch. Autorom loga je Marek Cina a autorom názvu podujatí, ktoré sa začínajú vždy o 17.00, je básnik Vlado Janček.
V

Gabriel García Márquez (* 6. marec 1927)
2025-03-06
Gabriel José García Márquez

(* 6. marec 1927, Aracataca, Kolumbia – † 17. apríl 2014, Mexico)
bol kolumbijský spisovateľ, jeden z najvýznamnejších predstaviteľov magického realizmu, v roku 1982 dostal Nobelovu cenu za literatúru. Jeho najznámejšími dielami sú Sto rokov samoty, Patriarchova jeseň, Kronika vopred ohlásenej smrti, Láska v čase cholery…

Robert Harris (* 7. marca 1957)
2025-03-07
Robert Dennis Harris

(* 7. marca 1957, Nottingham)

Anglický spisovateľ, románopisec, pôsobil aj ako novinár a televízny reportér v BBC. Jeho najznámejšími dielami sú Fatherland, Enigma, trilógia Impérium, Duch (sfilmovaný Romanom Polanskim), Konkláve, Mníchov…
